b'\n_START_ARTICLE_\nEbba Bohlin\n_START_PARAGRAPH_\nEbba Bohlin (s. 1976) on ruotsalainen nykytaiteilija.\n_START_SECTION_\nTaiteellinen ty\xc3\xb6skentely\n_START_PARAGRAPH_\nEbba Bohlinin taiteelle ovat tyypillisi\xc3\xa4 paikkasidonnaiset teokset, jotka muuttavat arkisia ymp\xc3\xa4rist\xc3\xb6j\xc3\xa4 tai n\xc3\xa4yttelytilan arkkitehtuuria. Toisinaan ne ovat hyvinkin hienovaraisia: teos voi olla kiillotettu alue gallerian lattiassa tai ulkona kallion graniitissa (Teos 1.5 x 2.1573733...; toteutettu vuosina 2005, 2006, 2008, 2010 ja 2013). Toisissa teoksissaan Bohlin on tuonut n\xc3\xa4yttelytilaan suuria rakenteita, kuten rakennustelineit\xc3\xa4 (Bauwerk I ja II, 2008 ja 2009), trailerille nostetun purjeveneen (Vereiste H\xc3\xa4fen am Weissen Meer, 2008) tai kokonaan uuden sein\xc3\xa4n, joka on naamioitu esitt\xc3\xa4m\xc3\xa4\xc3\xa4n moottorin t\xc3\xa4risytt\xc3\xa4m\xc3\xa4\xc3\xa4 autolautan kylke\xc3\xa4 (The Turning, 2009)._NEWLINE_Ebba Bohlin on tehnyt useita julkisia taideteoksia Ruotsissa.\n_START_SECTION_\nKoulutus ja uran alku\n_START_PARAGRAPH_\nEbba Bohlin on valmistunut taiteen maisteriksi Tukholman Konstfackista vuonna 2008. B.A.-tutkinnon h\xc3\xa4n suoritti samassa koulussa keramiikka- ja lasitaiteesta (2003). H\xc3\xa4n on esitellyt teoksiaan n\xc3\xa4yttelyiss\xc3\xa4 vuodesta 2005.\n_START_SECTION_\nEbba Bohlin Suomessa\n_START_PARAGRAPH_\nEbba Bohlinin ensiesiintyminen Suomessa oli kolmen taiteilijan yhteisn\xc3\xa4yttely Copy, Paste, Add Layer helsinkil\xc3\xa4isess\xc3\xa4 Galleria Sinness\xc3\xa4 kev\xc3\xa4\xc3\xa4ll\xc3\xa4 2013. H\xc3\xa4nen teoksensa Hygge (Homely) oli puupino, joka n\xc3\xa4ytti jatkuvan ikkunan l\xc3\xa4pi galleriatilasta kadulle. Tilakokemuksen ja -illuusion lis\xc3\xa4ksi oleellinen osa teosta oli galleriaan levi\xc3\xa4v\xc3\xa4 tuoreen puun tuoksu._NEWLINE_Teos synnytti pienimuotoisen taidekeskustelun Helsingin Sanomien yleis\xc3\xb6nosastossa. Keski\xc3\xb6ss\xc3\xa4 oli kysymys, miten puupino galleriassa voi olla taidetta, kun puupinot pihoilla ja teiden varsilla eiv\xc3\xa4t ole. Kuvataidekasvatuksen professori Helena Sederholm liitti omassa puheenvuorossaan teoksen k\xc3\xa4sitetaiteen perinteeseen. H\xc3\xa4n korosti, ett\xc3\xa4 teos on t\xc3\xa4rke\xc3\xa4\xc3\xa4 kokea omassa ymp\xc3\xa4rist\xc3\xb6ss\xc3\xa4\xc3\xa4n ja suhteessa esimerkiksi muihin n\xc3\xa4yttelyn teoksiin: \xe2\x80\x9dtai\xc2\xadtees\xc2\xadta yk\xc2\xadsi ku\xc2\xadva ker\xc2\xadtoo yh\xc2\xadt\xc3\xa4 v\xc3\xa4\xc2\xadh\xc3\xa4n kuin pelk\xc2\xadk\xc3\xa4 ot\xc2\xadte\xc2\xadlu\xc2\xadtu\xc2\xadlos 4\xe2\x80\x933 pal\xc2\xadlo\xc2\xadpe\xc2\xadlin ku\xc2\xadlus\xc2\xadta\xe2\x80\x9d._NEWLINE_Bohlinin teos 1.5 x 2.1573733\xe2\x80\xa6 oli mukana Nykytaiteen museo Kiasman Kiasma Hits -n\xc3\xa4yttelyss\xc3\xa4 2013\xe2\x80\x932014.'